钦定古今图书集成/明伦汇编/官常典/第629卷 > 欧爚
## 钦定古今图书集成/明伦汇编/官常典/第629卷 > 欧爚

按《衡州府志》：“爚字洞阳，衡阳人。蚤岁以文章知名，工
为古文辞，典丽尔雅，为钜公所引重。以贡授姑苏掌
故，文誉倾吴下。寻内召，改国子监学录，擢梧州通判。
梧州税务，府正佐各视一季，辄苦墨吏取盈。公清刚
不染，公务之外，一无私取。有珠商骫，法当受杖，藏走
盘珠于衣间，褫衣珠见公，笑曰：‘竖贾欲以此贷刑乎’？”
卒杖之。商侩以其廉约不已，侵保留更视两季，仍龥
请不已，爚终以其膻辞之益力。会和尚山猺贼乱，躬
请帅师入巢剿抚，泷封底平，以功最，迁高州府同知。
抵任未匝岁，叹曰：“廉吏可为而不可为，虽为廉，不如
弗为吏也。”遂引疾乞休。